32003D0199
L 076/21
JURNALUL OFÍCIAL AL UNIUNII EUROPENE
DECIZIA CONSILIULUI
din 18 martie 2003
privind neînscrierea aldicarbului în anexa I la Directiva 91/414/CEE a Consiliului și retragerea autorizațiilor acordate pentru produsele fitosanitare care conțin această substanță activă
(2003/199/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 8 alineatul (2) al treilea și al patrulea paragraf,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (2), în special articolul 7 alineatul (3A) litera (b),
având în vedere propunerea Comisiei,
întrucât,
(1)
În conformitate cu articolul 8 alineatul (2) din Directiva 91/414/CEE, Comisia întreprinde un program de lucru privind analiza substanțelor active utilizate în produsele fitosanitare care se găseau deja pe piață în 25 iulie 1993. Regulamentul (CEE) nr. 3600/92 stabilește normele de punere în aplicare a programului menționat anterior.
(2)
Regulamentul (CE) nr. 933/94 al Comisiei din 27 aprilie 1994 de stabilire a listei substanțelor active din produsele fitosanitare și de desemnare a statelor membre raportoare pentru aplicarea Regulamentului (CEE) nr. 3600/92 (3) stabilește lista substanțelor active care trebuie evaluate prin Regulamentul (CEE) nr. 3600/92, desemnează statul membru raportor pentru evaluarea fiecărei substanțe și identifică producătorii fiecărei substanțe active care au prezentat o notificare în acest termen.
(3)
Aldicarbul este una dintre cele optzeci și nouă de substanțe active desemnate în Regulamentul (CE) nr. 933/94.
(4)
În conformitate cu dispozițiile articolului 7 alineatul (1) litera (c) din Regulamentul (CEE) nr. 3600/92, Regatul Unit, în calitate de stat membru raportor desemnat, a prezentat Comisiei, în 30 aprilie 1996, raportul său de evaluare a informațiilor furnizate de autorii notificărilor, în conformitate cu dispozițiile articolului 6 alineatul (1) din regulamentul menționat anterior.
(5)
După primirea raportului de la statul membru raportor, Comisia a început consultări cu experții din statele membre, precum și cu autorul notificării principale (Rhône-Poulenc, actual Bayer CropScience), în conformitate cu articolul 7 alineatul (3) din Regulamentul (CEE) nr. 3600/92.
(6)
Raportul de evaluare elaborat de Regatul Unit a fost examinat de către statele membre și de către Comisie în cadrul Comitetului permanent pentru lanțul alimentar și sănătatea animală. Informațiile transmise până în prezent par să nu fie suficiente pentru a se determina dacă, în condițiile de utilizare prevăzute, produsele fitosanitare care conțin substanța activă în cauză îndeplinesc sau nu, în general, cerințele prevăzute la articolul 5 alineatul (1) literele (a) și (b) din Directiva 91/414/CEE. Dosarul și informațiile obținute în urma examinării au fost prezentate de asemenea Comitetului științific al plantelor. Comitetul a fost invitat să-și formuleze observațiile privind evaluarea riscurilor ecotoxicologice, inclusiv riscurile pentru păsările mici. Comitetul a remarcat că evaluarea riscurilor pentru păsările mici expuse la granulele produsului se bazează esențial pe ipoteza conform căreia 99 % din granule sunt încorporate în sol. Cu toate că situația respectivă este posibilă în cazul în care toate condițiile sunt îndeplinite, comitetul consideră că acest nivel ridicat de încorporare nu poate fi atins în mod regulat în condiții normale de utilizare agricolă și a recomandat așadar să se efectueze o reexaminare. În ceea ce privește celelalte organisme care nu sunt vizate, comitetul nu este în măsură să decidă, pe baza datelor disponibile, dacă utilizarea aldicarbului trebuie să fie permisă pe durata perioadei în care se vor aduna, se vor prezenta și se vor evalua datele complementare. Din acest motiv, Comisia a invitat autorul notificării să-și completeze dosarul până în 31 decembrie 2001, în ceea ce privește un număr limitat de utilizări reprezentative. După primirea datelor complementare, examinarea s-a încheiat în 18 octombrie 2002 și concluziile au fost consemnate de Comisie în raportul de examinare al aldicarbului, în conformitate cu dispozițiile articolului 7 alineatul (6) din Regulamentul (CEE) nr. 3600/92.
(7)
Din evaluările efectuate rezultă că informațiile furnizate nu sunt suficiente pentru a se demonstra că, în condițiile de utilizare prevăzute, produsele fitosanitare care conțin aldicarb îndeplinesc, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește efectele posibile asupra organismelor care nu sunt vizate. Având în vedere riscurile mari pe care le prezintă aldicarbul în formula sa actuală, în special pentru păsările mici, prezenta decizie ar trebui adoptată. Datele furnizate de autorul notificării în ceea ce privește utilizările reprezentative prevăzute indică că granulele rămân pe suprafața solului după tratare. Posibilitatea ingerării fatale a granulelor de către păsările mici nu poate fi eliminată. O evaluare probabilistică a riscurilor a fost pregătită de autorul notificării și evaluată de statul membru raportor, care a conchis că nu ar avea incidență asupra populațiilor la nivel național, dar anumite efecte ar putea să fie resimțite la nivel local. Ar trebui notat că acele criterii folosite pentru interpretarea evaluării probabilistice a riscurilor nu sunt încă stabilite definitiv; nu ar trebui, ținând seama de riscurile posibile, să se întârzie decizia până la stabilirea acestor criterii. În afară de aceasta, examinarea a scos în evidență existența riscurilor pentru râme. Cu toate acestea, informațiile obținute din studiile de teren sunt deocamdată insuficiente pentru a permite elucidarea completă a problemei.
(8)
De aceea, aldicarbul nu ar trebui inclus ca substanță activă în anexa I la Directiva 91/414/CEE.
(9)
Ar trebui să se adopte măsuri care să garanteze că autorizațiile existente pentru produsele fitosanitare care conțin aldicarb se vor retrage în termenul stabilit și nu vor fi reînnoite și nici nu se va acorda o nouă autorizație pentru aceste produse.
(10)
Din informațiile de care dispune Consiliul rezultă că, în absența unor soluții eficiente de înlocuire pentru anumite utilizări limitate în anumite state membre, este necesar să se continue utilizarea substanței active pentru a se permite elaborarea altor soluții. În circumstanțele actuale este justificat să se stabilească, în condiții stricte care urmăresc minimizarea riscului (de exemplu, în sensul programelor de gestiune), o perioadă mai lungă de retragere a autorizațiilor existente pentru utilizările limitate considerate esențiale pentru care soluții de înlocuire eficiente nu sunt disponibile actual pentru combaterea organismelor dăunătoare.
(11)
Orice termen de grație pentru eliminarea, depozitarea, introducerea pe piață și utilizarea stocurilor existente de produse fitosanitare care conțin aldicarb, autorizat de statele membre în conformitate cu dispozițiile articolului 4 alineatul (6) din Directiva 91/414/CEE, ar trebui să fie de scurtă durată pentru a permite utilizarea stocurilor existente într-un termen maxim al unei perioade de plantare suplimentare.
(12)
Prezenta decizie nu aduce atingere unei posibile acțiuni care ar putea fi întreprinse de Comisie ulterior în privința acestei substanțe active, în sensul Directivei 79/117/CEE a Consiliului din 21 decembrie 1978 privind interzicerea introducerii pe piață și folosirii produselor fitosanitare care conțin anumite substanțe active (4).
(13)
În absența avizului favorabil din partea Comitetului permanent pentru lanțul alimentar și sănătatea animală, Comisia nu a putut să adopte dispozițiile conforme cu procedura prevăzută la articolul 19 din Directiva 91/414/CEE,
ADOPTĂ PREZENTA DECIZIE:
Articolul 1
Aldicarbul nu se include ca substanță activă în anexa I la Directiva 91/414/CEE.
Articolul 2
Statele membre se asigură că:
1.
autorizațiile pentru produsele fitosanitare care conțin aldicarb sunt retrase până în 18 septembrie 2003;
2.
începând din 18 martie 2003, nici o autorizație pentru produsele fitosanitare care conțin aldicarb nu se mai acordă sau reînnoiește în temeiul derogării prevăzute la articolul 8 alineatul (2) din Directiva 91/414/CEE;
3.
în ceea ce privește utilizările menționate în coloana B din anexă, statul membru menționat în coloana A poate menține în vigoare autorizațiile pentru produsele fitosanitare care conțin aldicarb până în 30 iunie 2007, cu condiția:
(a)
să se asigure că produsele fitosanitare de acest tip rămase pe piață sunt reetichetate pentru a îndeplini condițiile de utilizare limitată;
(b)
să impună toate măsurile de reducere a riscurilor posibile pentru a asigura protecția sănătății umane și animale, precum și a mediului și
(c)
să se asigure că produsele și metodele de înlocuire pentru aceste utilizări sunt studiate în mod organizat, în special prin planuri de acțiune.
Comisia este informată de statul membru în cauză până la 31 decembrie 2004 în privința aplicării prezentului articol, în special a acțiunilor efectuate în conformitate cu dispozițiile literelor (a)-(c) și i se furnizează în fiecare an o estimare a volumelor de aldicarb utilizate pentru utilizările esențiale în conformitate cu prezentul articol.
Articolul 3
Orice termen de grație acordat de statele membre în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurt posibil și
(a)
pentru utilizările pentru care autorizația trebuie retrasă până în 18 septembrie 2003, expiră în 18 septembrie 2004;
(b)
pentru utilizările pentru care autorizația trebuie retrasă până în 30 iunie 2007, expiră în 31 decembrie 2007.
Articolul 4
Prezenta decizie se adresează statelor membre.
Adoptată la Bruxelles, 18 martie 2003.